Kampsbaai-moord: Hof sê oor borgtog | Maroela Media
Kampsbaai-moord: Hof sê oor borgtog
Die Kaapstad-streekhof het Dinsdag uitspraak gelewer in die borgtogaansoek van Diego Dougherty (43), wat beskuldig word van die moord op sy Amerikaanse vriendin, Gabriela Alban.
Landdros Grant Engel het Dougherty, ook bekend as Diego Novella, borgtog geweier. Engel het gesê hy het verskeie feite in ag geneem voordat hy besluit het dat Dougherty in aanhouding moet bly.
Dit sluit in dat Dougherty nog nooit voorheen 'n formele werk gehad het nie, dat hy geen naby familie het afgesien van sy broers en susters nie, dat hy al baie gereis het en finansieel in staat is om enige plek in die wêreld weg te kruip. Engel het gesê daar is geen uitleweringsooreenkoms tussen Suid-Afrika en Guatemala nie en het beklemtoon dat die staat 'n baie sterk saak teen Dougherty het. "Die beskuldigde is beslis 'n vlugrisiko," het hy gesê.
Dougherty word daarvan beskuldig dat hy sy vriendin, Alban, in Julie verlede jaar in 'n luukse hotelkamer in Kampsbaai verwurg en seksueel wreed aangerand het met 'n krultang. Dougherty is van 'n bekende, welgestelde familie in Guatemala, wat 'n suksesvolle sementonderneming besit.
Alban se ouers was Dinsdag ooglopend verlig om te hoor dat Dougherty agter tralies sal bly. Alban se pa, Howdy Kabrins, het gehuil terwyl die beskuldigde uit die hof gelei is. Alban se ma, Doris Weitz, sal vanmiddag terugvlieg na die VSA, maar albei ouers het gesê hulle sal na Suid-Afrika terugkeer vir die verhoor.